Ettepanek: NÕUKOGU OTSUS Euroopa Liidu nimel siniuim-tuuni kaitse komisjonis (CCSBT) võetava seisukoha kohta /* COM/2014/0126 final - 2014/0069 (NLE) */





SELETUSKIRI 1. ETTEPANEKU TAUST Siniuim-tuuni kaitse komisjon (CCSBT) loodi siniuim-tuuni kaitse konventsiooniga (CSBT konventsioon). Euroopa Liit on olnud CCSBT mittelepinguosaline koostööpartner alates 2006. aastast ning peab rakendama selle otsuseid vastavalt 2003. aastal vastu võetud CCSBT resolutsioonile laiendatud komisjoni ja laiendatud teaduskomitee mittelepinguosalise koostööpartneri staatuse kehtestamise kohta. Euroopa Liidu toimimise lepingu artikli 218 lõike 9 kohaselt võtab nõukogu komisjoni ettepaneku põhjal vastu seisukoha, mis võetakse liidu nimel piirkondlikus kalandusorganisatsioonis, kui neil tuleb vastu võtta õigusliku toimega akte, välja arvatud õigusaktid, millega täiendatakse või muudetakse nende institutsioonilist raamistikku. Praegu kasutatakse sellise seisukoha kehtestamiseks piirkondlikes kalandusorganisatsioonides kaheastmelist lähenemisviisi. Nõukogu otsuses sätestatakse mitmeks aastaks liidu seisukoht, selle põhimõtted ja suunised, seejärel kohandatakse seda seisukohta igaks aastakoosolekuks komisjoni mitteametlike dokumentidega, mida arutatakse nõukogu asjakohases töörühmas. Nõukogu 9. oktoobri 2009. aasta otsusega 13424/09 nähakse ette, et liidu seisukoht siniuim-tuuni kaitse komisjonis vaadatakse läbi enne 2014. aasta aastakoosolekut. Seepärast on käesoleva ettepaneku eesmärk määrata kindlaks liidu seisukoht siniuim-tuuni kaitse komisjonis aastateks 2014–2019 ning asendada sellega nõukogu otsus 13424/09, mis hõlmab ajavahemikku 2009–2014. Käesoleva läbivaatamise eesmärk on integreerida uue ühise kalanduspoliitika põhimõtted ja suunised, mis on sätestatud Euroopa Parlamendi ja nõukogu määruses (EL) nr 1380/2013,[1] võttes arvesse ka eesmärke, mis on sätestatud komisjoni teatises ühise kalanduspoliitika välise mõõtme kohta.[2] Lisaks on liidu seisukoht kohandatud Lissaboni lepinguga. Seisukohta on võimalikult suurel määral ühtlustatud, võttes arvesse eri piirkondlike kalandusorganisatsioonide eripära. Nagu käesoleva ajahetke seisukoha väljendamisel tavaks, sisaldab järgnev seisukoht põhimõtteid ja suuniseid. Lisaks on liidu seisukoha iga-aastase täpsustamise standardmenetlus liikmesriikide soovi kohaselt inkorporeeritud hiljuti kooskõlastatud seisukohtadesse. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Ühise kalanduspoliitika väline mõõde oli ühise kalanduspoliitika reformi ettepaneku mõjuhinnangu üks osa. Ühise kalanduspoliitika jaoks kokkulepitud põhimõtted ja suunised on lihtsalt üle võetud läbivaadatud seisukohtadesse. 3. ETTEPANEKU ÕIGUSLIK KÜLG Käesolev otsus põhineb Euroopa Liidu toimimise lepingul, eriti selle artikli 43 lõikel 2 koostoimes artikli 218 lõikega 9, millega nähakse ette, et nõukogu võtab komisjoni ettepanekul vastu otsuse, millega kehtestatakse lepingus sätestatud organis liidu nimel võetav seisukoht, kui sel organil tuleb vastu võtta õigusliku toimega akte. See kehtib seisukoha suhtes, mille komisjon peab liidu nimel võtma siniuim-tuuni kaitse komisjonis. Euroopa Parlamendi ja nõukogu määrus (EL) nr 1380/2013[3] on õiguslik alus, millele rajatakse käesolevas läbirääkimisvolituses kajastatavad põhimõtted. Nõukogu otsus 13424/09, mis hõlmab aastaid 2009–2014, asendatakse käesoleva otsusega, mis hõlmab ajavahemikku 2014–2019. 2014/0069 (NLE) Ettepanek: NÕUKOGU OTSUS Euroopa Liidu nimel siniuim-tuuni kaitse komisjonis (CCSBT) võetava seisukoha kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Vastavalt Euroopa Liidu toimimise lepingu artiklile 38 koostoimes artikliga 39 on ühise kalanduspoliitika üks eesmärke tagada varude kättesaadavus. (2) Määruses (EL) nr 1380/2013[4] on sätestatud, et liit tagab kalapüügi ja vesiviljeluse pikaajalise keskkonnaalase jätkusuutlikkuse ning nende majandamise sellisel viisil, mis on kooskõlas majandusliku, sotsiaalse ja tööhõivealase kasu saavutamise ja toiduvarude kättesaadavuse toetamise eesmärkidega. Samuti on selles sätestatud, et liit kohaldab kalavarude majandamisel ettevaatusprintsiipi ja võtab eesmärgiks tagada, et mere bioloogiliste elusressursside kasutamisel taastatakse ja hoitakse püütavate liikide populatsioonid tasemel, mis ületab maksimaalse jätkusuutliku saagikuse saamiseks vajalikku taset. Samuti on selles sätestatud, et liit seab eesmärgiks edendada parimate kättesaadavate teadusnõuannete põhjal selliseid püügimeetodeid, mis aitavad kaasa selektiivsemale kalapüügile, soovimatu saagi võimalikult suurele vältimisele ja vähendamisele ning sellisele kalapüügile, millel on väike mõju mere ökosüsteemile ja kalavarudele, ning lõpetada järk-järgult saagi tagasiheide. Lisaks on kõnealuses määruses eraldi sätestatud, et neid põhimõtteid kohaldatakse liidu välispoliitikas. (3) Siniuim-tuuni kaitse komisjon (CCSBT) loodi siniuim-tuuni kaitse konventsiooniga (CSBT konventsioon). Euroopa Liit on olnud CCSBT mittelepinguosaline koostööpartner alates 2006. aastast ning peab rakendama selle otsuseid vastavalt 2003. aastal vastu võetud CCSBT resolutsioonile laiendatud komisjoni ja laiendatud teaduskomitee mittelepinguosalise koostööpartneri staatuse kehtestamise kohta. CCSBT võib teaduslike tõendite alusel teha otsuseid, mis on ette nähtud siniuim-tuuni populatsioonide hoidmiseks tasemel, mis tagab kõnealuste varude pikaajalise jätkusuutlikkuse. Sellised kaitse- ja majandamismeetmed võivad muutuda liidule siduvaks. (4) Vastavalt Euroopa Liidu toimimise lepingu artikli 218 lõikele 9 võtab nõukogu komisjoni ettepaneku põhjal vastu otsuse, millega kehtestatakse liidu nimel võetav seisukoht piirkondlikus kalandusorganisatsioonis, kui sellel organisatsioonil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku. (5) Arvestades kalavarude muutuvat iseloomu CSBT konventsiooni alas ja sellest tulenevat vajadust võtta liidu seisukohas arvesse uusi arenguid, sealhulgas uut statistilist, bioloogilist ja muud teavet, mis esitatakse enne CCSBT aastakoosolekut või selle käigus, tuleb kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega kehtestada menetlused liidu seisukoha iga-aastaseks täpsustamiseks, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit võtab CCSBT aastakoosolekul, kui kõnealune organisatsioon peab vastu võtma õigusliku toimega akte, on esitatud käesoleva otsuse I lisas. Artikkel 2 CCSBT aastakoosolekul võetava liidu seisukoha iga-aastane täpsustus tehakse vastavalt käesoleva otsuse II lisale. Artikkel 3 Nõukogu annab käesoleva otsuse I lisas sätestatud liidu seisukohale hinnangu ja vajaduse korral vaatab selle komisjoni ettepaneku põhjal läbi hiljemalt CCSBT 2019. aasta aastakoosolekuks. Artikkel 4 Käesoleva otsusega asendatakse nõukogu 9. oktoobri 2009. aasta otsus 13424/09. Artikkel 5 Käesolev otsus jõustub XXX. Brüssel, Nõukogu nimel eesistuja [1] Euroopa Parlamendi ja nõukogu määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). [2] KOM(2011) 424, 13.7.2011. [3] Euroopa Parlamendi ja nõukogu määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). [4] Euroopa Parlamendi ja nõukogu määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). LISAD järgmise dokumendi juurde: Ettepanek: nõukogu otsus Euroopa Liidu nimel siniuim-tuuni kaitse komisjonis (CCSBT) võetava seisukoha kohta I LISA Euroopa Liidu seisukoht siniuim-tuuni kaitse komisjonis 1. Põhimõtted Euroopa Liit teeb CCSBT raames järgmist: a) tegutseb kooskõlas liidu eesmärkidega ühise kalanduspoliitika raames, eelkõige kohaldades ettevaatusprintsiipi, et tagada CCSBT reguleeritavate liikide säästev kasutamine tasemel, mis võimaldab maksimaalset jätkusuutlikku saagikust, edendada ökosüsteemil põhineva lähenemisviisi rakendamist kalavarude majandamisel ja piirata püügitegevuse keskkonnamõjusid, et vältida või võimalikult vähendada soovimatut püüki ja lõpetada järk-järgult saagi tagasiheitmine ning minimeerida kalapüügi mõju mere ökosüsteemidele ja võimaldada liidu majanduslikult elujõulise ja konkurentsivõimelise kalanduse edendamise kaudu rahuldav elatustase kalandusest sõltuvale elanikkonnale ning võtta arvesse tarbijate huve; b) tagab, et CCSBTs vastu võetud meetmed on kooskõlas siniuim-tuuni kaitse konventsiooni (CSBT konventsioon) eesmärkidega; c) tagab, et CCSBTs vastu võetud meetmed on kooskõlas rahvusvahelise õigusega, eelkõige ÜRO mereõiguse konventsiooniga, ÜRO piirialade kalavarude ja siirdekalade kaitset ja majandamist käsitleva kokkuleppega ning kokkuleppega, millega ergutatakse avamerekalalaevu täitma rahvusvahelisi kaitse- ja majandamiseeskirju, ning 2009. aasta ÜRO Toidu- ja Põllumajandusorganisatsiooni sadamariigi meetmeid käsitleva kokkuleppega; d) edendab kooskõla piirkondlike kalandusorganisatsioonide ja vajaduse korral sama piirkonna piirkondlike merekonventsioonide seisukohtades; e) taotleb koostoimet liidu poliitikaga, mis moodustab osa kahepoolsetest kalandusalastest suhetest kolmandate riikidega, ja tagab kooskõla muude valdkondade poliitikaga, eelkõige välissuhetes, keskkonna, kaubanduse, arendustegevuse, teadus- ja uuendustegevuse jm valdkonnas; f) tagab, et austatakse liidu võetud rahvusvahelisi kohustusi; g) järgib nõukogu 19. märtsi 2012. aasta järeldusi, milles käsitletakse komisjoni teatist ühise kalanduspoliitika välismõõtme kohta[1]. 2. Suunised Euroopa Liit püüab vajaduse korral toetada CCSBTd järgmiste meetmete võtmisel: a) CSBT konventsioonialas kalavarude kaitse- ja majandamismeetmed, mis põhinevad parimatel olemasolevatel teaduslikel seisukohtadel, sealhulgas lubatud kogupüük ja kvoodid või püügikoormuse reguleerimine CCSBT poolt reguleeritavate liikide puhul, mis tooks kaasa või säilitaks maksimaalse jätkusuutliku saagikuse hiljemalt 2020. aastaks. Vajaduse korral kaalutakse ülepüügi all kannatavate kalavarude kaitseks erimeetmete võtmist, et hoida püügikoormus kooskõlas olemasolevate kalapüügivõimalustega; b) meetmed ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks CSBT konventsioonialas, sealhulgas teatamata ja reguleerimata kalapüügiga tegelevate laevade nimekirja koostamine; c) seire-, kontrolli- ja järelevalvemeetmed CSBT konventsioonialas, et tagada CCSBTs vastu võetud meetmete tõhus kontroll ja järgimine; d) meetmed kalandustegevuse negatiivse mõju vähendamiseks mere bioloogilisele mitmekesisusele ja mere ökosüsteemidele, sealhulgas ohualdiste mereökosüsteemide kaitseks võetavad meetmed CSBT konventsioonialas kooskõlas ÜRO Peaassamblee resolutsioonidega, mis hõlmavad meetmeid soovimatu püügi võimalikuks vältimiseks ja vähendamiseks, eelkõige ökoloogiliselt seotud liikide puhul, ja saagi tagasiheite järkjärguliseks kaotamiseks; e) meetmed sellise kalapüügi keelamiseks, mille ainus eesmärk on haiuimede kogumine, ning kehtestada nõue, et kõik haid tuleb lossida ühes tükis koos uimedega; f) ühiste seisukohtade arendamine teiste piirkondlike kalandusorganisatsioonidega, kes tegelevad kalavarude majandamisega, eelkõige nendega, kes on seotud tuunipüügiga; g) täiendavad tehnilised meetmed, mis põhinevad CCSBT allorganite nõuannetel. II LISA Siniuim-tuuni kaitse komisjoni aastakoosolekul võetava Euroopa Liidu seisukoha täpsustamine Enne siniuim-tuuni kaitse komisjoni (CCSBT) iga aastakoosolekut võetakse vajalikud meetmed, et Euroopa Liidu nimel väljendatavas seisukohas võetaks arvesse viimaseid statistilisi, bioloogilisi ja muid asjakohaseid andmeid, mis on edastatud Euroopa Komisjonile vastavalt I lisas sätestatud põhimõtetele ja suunistele. Sel eesmärgil ja nimetatud teabele tuginedes edastab komisjon nõukogule või selle ettevalmistavatele organitele piisavalt varakult enne CCSBT iga aastakoosolekut kirjaliku dokumendi, milles esitatakse liidu seisukoha kavandatud täpsustused, et neid arutada ja kiita heaks liidu nimel väljendatava seisukoha üksikasjad. Kui edasiste koosolekute käigus, sealhulgas kohapeal, ei suudeta saavutada kokkulepet, et võtta liidu seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele. [1] Vt dokument 7086/12 PECHE 66.